钦定古今图书集成/明伦汇编/官常典/第787卷 > 郭谘
## 钦定古今图书集成/明伦汇编/官常典/第787卷 > 郭谘

按《宋史》本传：“谘字仲谋，赵州平棘人。八岁始能言，聪敏过人。举进士，历通利军司理参军、中牟县主簿，改
大理寺丞，知济阴县。建言澶、滑堤狭，无以杀大河之
怒，故汉以来，河决多在澶、滑。且黎阳九河之原，今若
引河出没子山下，穿金堤与横垄合，以达于海，则害
可息。”诏本道使者共议，弗合。部夫坐小法，监通利军
税。洺州肥乡县田赋不平，岁久莫治，转运使杨偕遣
谘摄令以往。既至，闭阁数日，以千步方田法，四出量
括，遂得其数。除无地之租者四百家，正无租之地者
百家，收逋赋八十万，流民乃复。偕奏其才，迁殿中丞、
知馆陶县。康定西征，谘上《战略》，献《拒马枪阵法》。其制
利山川险隘，以骑士试上前，擢通判镇戎军，募兵教
习。会三司议均税法，知谏院欧阳修言：“惟谘方田，法
简而易行。”诏谘与孙琳均蔡州上蔡县税。以母忧免
官。用宰相吕夷简荐，起为崇仪副使、提举黄、御河堤
岸。时富弼使契丹，谘入对，陈大水御戎之要。诏与杨
怀敏、邓保信行河，其议决黎阳大河，下与胡芦、滹沱、
后唐河以注塘泊混界河，使东北扺于海，上溢鹳鹊
陂，下注北当城，南视塘泊，界截虏疆，东至海口，西接
保塞。惟保塞正西四十里，水不可到，请立堡砦，以兵
戍之。诏储用兴役，会契丹约和而止。知丹、利二州。王
则叛，文彦博荐谘知冀州，运粮助攻讨。贼平，徙忻州。
开渭渠，导汾水，兴水利，置屯田。转运使任颛言“谘有
巧思”，自为兵械，皆可用。诏以所作刻漏圆楯、独辕弩、
生皮甲来上，帝颇嘉之。除益州路兵马钤辖，累迁英
州刺史。后为契丹祭奠副使、知汾州，未行，言独辕弩
可试，改鄜延路兵马钤辖。许置弩五百，募土兵教之。
既成，经略使夏安期言其便，诏立独辕弩军。以西上
阁门使、知潞州，言怀、保二郡，旁山可以植稻，定武、唐
河、扺、瀛、莫间可兴水田。又作鹿角车、陷马枪，请广独
辕弩于他道。诏谘置弩千，分给并、潞。谘因上疏曰：“臣
自冠武弁，未尝一日不思御戎之计。顷使契丹，观幽、
燕地方不及三百里，无十万人一年之费。且乌合之
众，非二十万不敢举。若以术制之，使举不得利，居无
以给，不逾数年，必弃幽州而遁。臣庆历初经画河北
大水，界断敌疆，乃其术也。臣所创车弩，可以破坚甲，
制奔冲。若多设之，助以大水，取幽、蓟如探囊中物。”尔
时三司议均田租，召还，谘陈均括之法四十条。复上
《平燕议》曰：“契丹之地，自瓦桥至古北口，地狭民少，自
古北口至中原属奚。契丹自中原至庆州，道旁才七
百馀家。盖契丹疆土虽广，人马至少，倘或南牧，必率
高丽、渤海、黑水、宫真、室韦等国会战，其来既远，其粮
匮乏。臣闻以近待远，以佚待劳，以饱待饥，用兵之善
计。又闻得敌自至者胜，先据便地者佚。以臣所见，请
举庆历之策，合众河于墉泊之北界，以限戎马，然后
以景德故事，顿兵自守。步卒十二万，骑卒三万，强壮
三万，岁计粮饷百八十三万六千斛。又傍河郡邑，可
以水运，以给保州应援，以拒马军三千，陷马枪千五
百，独辕弩三万，分选五将，臣可以备其一，来则战，去
则勿追。幽州粮储既少，敌不可久留，不半年间，当遁
沙漠，则进兵断古北口，砦松亭关，传檄幽蓟，燕南自
定。且彼之所恃者，惟马而已，但能多方致力，使马不
获伸用，则敌可破，幽、燕可取。”帝壮其言。诏置独辕弩
三万，同提举百司及南北作坊，以完军器。谘尝谓作
汴乘素河三十六陂之流危京师，请自巩西山七里
店、孤株岭下凿七十里，导洛入汴，可以四时行运。诏
都水监杨佐同往计度归，未及论功而卒。